Bibliuteca Civica Niccolò Cuneo (Camuggi)

A Bibliuteca Civica "Niccolò Cuneo" (Biblioteca Civica Niccolò Cuneo in italian) a l'é üna bibliuteca ch'a g'ha a sö sede in tu Cumüne de Camuggi, fundà in tu 1948 e ch'a se cumpunn-e de ciü culesiuin che sun arivè cu'u tempu.

 Storia 

A primma bibliuteca de Camuggi a l'é steta a "Bibliuteca Circulante", fundà in tu 1869 pe vuentè du S. Mondini, alantù u diretù de scöe elementari. Stu prugettu u l'é stetu inandiou dai stüdenti da Scöa Tecnica Cumünale che, da l'inisiu, han detu e poche sustanse che sun servie pe'e primme speize da növa istitusiun. A Bibliuteca Circulante, che in tu 1932 a l'ea arivà a 2.900 vulümmi, pe üna quarantenn-a d'anni a l'ha avüu cumme sö diretù u Davide Vignola, ch'u l'ea stetu anche diretù de scöe elementari.

Üna segunda e üna tersa dunasiun de libbri sun quelle arivè dau Niccolò Cuneo, studiuzu e scritù antifascista nasciüu a Camuggi in tu 1906 e amasou in tu campu de cuncentramentu de Gusen au 24 de marsu du 1945, e da l'Alberto Lumbroso, ün barun turineize d'urigine ebraiche e studiuzu di tempi de Napuliun, mortu in tu 1942 in ta cà du Cuneo. U l'é stetu propiu u Cuneo, pe mezu da scià Ortensia Schiaffino, a fà cumpì a vuentè de regalà a sö bibliuteca e quella du Lumbroso aa sitè de Camuggi.

L'inaugürasiun da Bibliuteca "Niccolò Cuneo", che alantù a gh'aveiva a sö sede in ta Ciassa Schiaffino, a l'é steta u 24 d'utubre du 1948, aa prezensa de auturitè de Camuggi, da pruvinsa e da famiggia du Niccolò Cuneo. U 14 de nuvembre du 1948 u Cav. Elia Cichero, ch'u l'ea u prescidente da Cumisciun da Bibliuteca, u l'ha cunsegnou au Cumüne de Camuggi a culesiun intrega da Bibliuteca Circulante, de moddu ch'a fuise missa insemme a quella da Bibliuteca Civica. A bibliuteca, mentre a l'ea cresciüa cun tanti atri vulümmi, ai 2 de zügnu du 1963 a l'ha fetu stramüu in ta sö sede d'ancö de Via Gio Bono Ferrari.

 Descrisiun 
A bibliuteca a se cumpunn-e de due sale pe'i utenti, grandi e inlüminè, ciü atre due ciü picinn-e.

In ta sesiun prinsipà, averta au pübblicu tantu pe' cunsürtà i vulümmi che pe'u stüddiu, se ghe tröva de enciclupedie, de culann-e de viagiu, de sagistica de generi diferenti, de saggi de filuzufia e de rumanzi, libbri de storia de l'arte e storia generale, da Ligüria e de Camuggi, di fümetti, a culesiun didattica "Molfino" e du materiale pe stüdià e lengue. Gh'é anche ün spassiu dedicou ai figiö, da 0 a 3 anni, da 4 a 6 e finn-a 12, cun de letüe pe luiatri in te ün scitu pin de culuri e prutettu.

In te sale che sun serè au pübblicu se cunservan i papé storici e a "Sala Napuleonica". Sta chi a l'é furmà da scriti rari in scia storia du Rizurgimentu, da Rivulusiun Franseize, du primmu e du segundu imperu e de opere in te de lengue diferenti dedichè aa guera du '15-'18, cu'e anè integre di giurnali d'alua.

In ta bibliuteca, ciü che ese in spassiu dedicou au stüddiu e aa riserca, se ghe pö dumandà in prestitu libbri e, grassie au servissiu interbibliutecaiu, anche quelli de tütta a sitè metrupulitann-a de Zena.

 Notte 

 Atri prugetti 

 Ligammi de föa 



Camuggi
Categorîa:Coltûa da Ligùria